**Anexa nr.10**

la Instrucţiunea privind etapele, termenele, modul

şi procedurile de înregistrare a valorilor mobiliare

**Informații minime necesare a fi incluse în fișa (documentul) de înregistrare în cadrul ofertei de obligațiuni și a instrumentelor derivate referitoare la valori mobiliare cu o valoare nominală unitară mai mică decât echivalentul în lei a 50 000 EUR**

|  |  |  |  |
| --- | --- | --- | --- |
| **1. PERSOANE RESPONSABILE ALE EMITENTULUI** | | | |
| **1)** | | | Se indică toate persoanele responsabile pentru informațiile incluse în fișa de înregistrare a emitentului și, dacă e cazul, cele responsabile doar pentru anumite părți ale acesteia, pentru care se vor face precizările corespunzătoare. În cazul persoanelor fizice, inclusiv membri ai organelor de conducere ale emitentului (organul executiv, consiliul societății, comisia de cenzori), se indică numele, prenumele și funcția acestora; în cazul persoanelor juridice - denumirea, IDNO și adresa juridică. |
| **2)** | | | O declarație a persoanelor responsabile pentru intocmirea fișei de înregistrare și, dacă e cazul, declarația și a celor responsabile doar pentru anumite părți ale acestui document, din care să reiasă că, după luarea tuturor măsurilor rezonabile în acest sens, informațiile incluse în documentul de înregistrare/în partea documentului de înregistrare (de precizat care anume) sunt, după cunoștințele lor, conforme cu realitatea și nu conțin omisiuni de natură să afecteze semnificativ conținutul documentului de înregistrare. |
| **2. SOCIETATEA DE AUDIT** | | | |
| **1)** | | | Se indică denumirea completă, sediul, conducătorul societății de audit, data și numărul contractului de audit pentru întreaga perioadă acoperită de informațiile financiare istorice cuprinse în prospect. |
| **2)** | | | În cazul în care societatea de audit /emitentul a reziliat contractul de audit la inițiativa uneia dintre părți sau dacă societatea de audit nu a fost realeasă în perioada pentru care se prezintă situațiile financiare, se furnizează informații detaliate despre aceste situații, dacă informațiile în cauză sunt importante. |
| **3. INFORMAȚII FINANCIARE DE BAZĂ** | | | |
| **1)** | | | Se prezintă informațiile financiare de bază pentru ultimii 3 ani de activitate sau pentru fiecare perioadă de gestiune din momentul constituirii, dacă acest termen este mai mic de 3 ani. Informațiile financiare trebuie să cuprindă informații cheie, care să ofere un rezumat al situației financiare a emitentului. |
| **2)** | | | În cazul în care sunt selectate informații financiare pentru perioade intermediare, se includ, de asemenea, date comparative din aceeași perioadă din perioadele de gestiune anterioare, cu toate acestea, prezentarea situațiilor financiare anuale este suficientă pentru îndeplinirea cerințelor privind informațiile comparative din bilanț. |
| **4. FACTORI DE RISC** | | | |
|  | | | Se prezintă factorii de risc care ar putea afecta capacitatea emitentului de a-și îndeplini obligațiile impuse de titlurile sale față de investitori, ce reprezintă ansamblul riscurilor conexe situației emitentului și a valorilor sale mobiliare. |
| **5. INFORMAȚII DESPRE EMITENT** | | | |
| **1)** | | | **Istoria și evoluția societății**  Se indică:  a) denumirea completă, denumirea prescurtată și denumirea mărcilor comerciale ale emitentului;  b) data, locul și numărul de înregistrare al emitentului;  c) data înființării emitentului;  d) adresa juridică (sediul) și numărul de telefon al emitentului;  e) legislația în conformitate cu care își desfășoară activitatea;  f) evenimentele importante în evoluția activităților emitentului. |
| **2)** | | | **Investiții** |
| a) | | | O descriere a principalelor investiții realizate de la data ultimei situații financiare publicate. |
| b) | | | Informații privind principalele investiții pe care emitentul dorește să le realizeze în viitor și pentru care organele sale de conducere și-au asumat deja angajamente ferme. |
| c) | | | Informații privind sursele de finanțare prevăzute a fi necesare pentru onorarea angajamentelor prevăzute la subpct.2) lit.b). |
| **6. PRIVIRE GENERALĂ ASUPRA ACTIVITĂȚILOR** | | | |
| **1)** | | | **Activități principale**  O descriere a principalelor genuri de activități ale emitentului și mențiuni privind orice produs nou vândut și orice activitate nouă desfășurată, dacă sunt importante. |
| **2)** | | | **Piețe principale**  O scurtă descriere a principalelor piețe pe care concurează emitentul. |
| a) | | | Elementele pe care se bazează orice declarație a emitentului privind poziția sa competitivă. |
| **7. ORGANIGRAMA** | | | |
| **1)** | | | Dacă emitentul face parte dintr-un grup, o scurtă descriere a grupului și a poziției emitentului în cadrul acestuia. |
| **2)** | | | O listă a filialelor importante ale emitentului, inclusiv denumirea lor, sediul și genul de activitate. |
| **8. INFORMAȚII PRIVIND TENDINȚELE** | | | |
| **1)** | | | O declarație prin care se confirmă că perspectivele emitentului nu au suferit o deteriorare semnificativă de la data ultimei sale situații financiare publicate. În cazul în care emitentul nu este în masură să facă o asemenea declarație, se comunică detaliile cu privire la deteriorarea semnificativă care a intervenit. |
| **2)** | | | Informații privind orice tendință cunoscută, incertitudine sau cerință sau orice angajament sau eveniment care ar putea să influențeze semnificativ perspectivele emitentului, cel puțin pentru perioada de gestiune curentă. |
| **9. PREVIZIUNI SAU ESTIMĂRI PRIVIND PROFITUL** | | | |
| **1)** | | | În cazul în care emitentul decide să includă o previziune sau o estimare privind profitul în documentul de înregistrare, acesta trebuie să includă neapărat:  a) o declarație privind principalele ipoteze pe care emitentul și-a bazat previziunea sau estimarea;  b) un raport întocmit de societatea de audit care să precizeze că, în opinia acestora, previziunea sau estimarea profitului a fost elaborată în mod corespunzător plecând de la elementele invocate și că principiile contabile utilizate pentru această previziune sau estimare sunt în concordanță cu metodele contabile aplicate de emitent. |
| **2)** | | | Previziunea sau estimarea profitului trebuie elaborate pe o bază comparabilă cu cea a informațiilor financiare istorice. |
| **10. ORGANELE DE CONDUCERE ALE EMITENTULUI** | | | |
| **1)** | | | Se indică numele, adresa și funcția în cadrul emitentului a membrilor organelor de conducere (organul executiv, consiliul societății și comisia de cenzori). |
| **2)** | | | **Conflicte de interese la nivelul organelor de conducere**  Informații clare privind orice potențial conflict de interese între obligațiile față de emitent ale oricărei dintre persoanele menționate la subpct.1) și interesele sale private și alte obligații. În cazul în care nu există astfel de conflicte de interese, se prezintă o declarație menționând acest lucru. |
| **11. FUNCȚIONAREA ORGANELOR DE CONDUCERE** | | | |
| **1)** | | | Informații detaliate privind Comitetul de Audit al emitentului, inclusiv numele membrilor acestui Comitet și un rezumat al mandatului în temeiul căruia funcționează, dacă un asemenea Comitet a fost instituit în cadrul emitentului. |
| **2)** | | | O declarație a emitentului privind aprobarea sau neaprobarea de către emitent a Codului de Guvernanță Corporativă, cu anexarea Codului (după caz). În cazul în care emitentul are aprobat Codul de Guvernanță Corporativă, se prezintă declarația privind respectarea principiilor Codului, sau o explicație privind motivele nerespectării pentru situațiile de abatere de la principiile Codului. |
| **12. ACȚIONARII MAJORITARI** | | | |
| **1)** | | | Se precizează dacă emitentul este deținut sau controlat, direct sau indirect, și de către cine; o descriere a naturii controlului și a măsurilor adoptate pentru ca acest control să nu fie exercitat în mod abuziv. |
| **2)** | | | O descriere a acordurilor cunoscute de emitent a căror aplicare poate genera, la o dată ulterioară, o schimbare a controlului asupra emitentului. |
| **13. INFORMAȚII FINANCIARE PRIVIND PATRIMONIUL, SITUAȚIA FINANCIARĂ ȘI REZULTATELE EMITENTULUI** | | | |
| **1)** | **Informații financiare**  Informații financiare pentru ultimele 2 perioade de gestiune (sau pentru întreaga perioadă, dacă emitentul funcționează mai puțin de 3 ani) și raportul de audit corespunzător fiecărei perioade de gestiune. Informațiile financiare ale emitentului se întocmesc conform SNC sau conform IFRS în corespundere cu prevederile Legii contabilității.  Informațiile financiare pentru ultimele 2 perioade de gestiune trebuie să fie întocmite și prezentate într-o formă compatibilă cu cea care va fi adoptată pentru următoarele situații financiare anuale care vor fi publicate de emitent, ținând seama de standardele și metodele contabile și de legislația din domeniul contabilității aplicabile situațiilor financiare anuale în cauză.  Dacă sunt întocmite în conformitate cu standardele contabile naționale, informațiile financiare prevăzute la prezenta rubrică trebuie să includă cel puțin:  a) bilanțul;  b) situaţia de profit și pierdere;  c) situația modificărilor capitalului propriu;  d) situaţia fluxurilor de numerar;  e) notele la situaţiile financiare.  Informațiile financiare anuale trebuie să fie auditate și să fie însoțite de o mențiune indicând dacă, în sensul documentului de înregistrare, ele oferă o imagine corectă, în concordanță cu standardele de audit aplicabile. | | |
| **2)** | **Situații financiare**  Dacă emitentul întocmește atât situații financiare anuale proprii, cât și consolidate, atunci va include în documentul de înregistrare cel puțin situațiile financiare anuale consolidate. | | |
| **3)** | **Auditarea informațiilor financiare anuale** | | |
| a) | O declarație prin care se atestă că informațiile financiare au fost auditate. Dacă auditorii au refuzat să întocmească un raport de audit privind informațiile financiare sau dacă raportul de audit conține rezerve sau atenționări privind imposibilitatea exprimării unei poziții, refuzul, rezervele sau atenționările în cauză se reproduc integral, însoțite de o explicație. | | |
| b) | Indicarea celorlalte informații din documentul de înregistrare care au fost auditate de auditori. | | |
| c) | În cazul în care informațiile financiare din documentul de înregistrare nu au fost extrase din situațiile financiare ale emitentului, se menționează sursa acestora și faptul că nu au fost auditate. | | |
| **4)** | **Data celor mai recente informații financiare**  Ultima perioadă financiară pentru care informațiile financiare au fost auditate trebuie să se fi încheiat cu cel mult 18 luni înainte de data documentului de înregistrare. | | |
| **5)** | **Informații financiare intermediare și alte informații** | | |
| a) | Dacă emitentul a publicat informații financiare trimestriale sau semestriale de la data ultimelor situații financiare, informațiile financiare în cauză trebuie incluse în documentul de înregistrare. Dacă informațiile financiare trimestriale sau semestriale în cauză au fost revizuite sau auditate, trebuie inclus, de asemenea, raportul de revizuire sau de audit. Dacă nu este cazul, se precizează acest lucru. | | |
| b) | Dacă a fost întocmit cu mai mult de 9 luni după sfârșitul ultimei perioade de gestiune, documentul de înregistrare trebuie să conțină informații financiare intermediare pentru cel puțin primele 6 luni ale perioadei de gestiune curente. Dacă informațiile financiare intermediare nu au fost auditate, se precizează acest lucru.  Informațiile financiare intermediare trebuie să fie însoțite de situații financiare comparative pentru aceeași perioadă de gestiune anterioară; cu toate acestea, prezentarea bilanțurilor anuale este suficientă pentru îndeplinirea cerinței privind informațiile comparative din bilanț. | | |
| **6)** | **Proceduri judiciare**  Informații privind orice procedură judiciară (inclusiv orice astfel de procedură în derulare sau potențială de care emitentul are cunoștință) din ultimele 12 luni, cel puțin, care ar putea avea sau a avut recent efecte semnificative asupra situației financiare sau a profitabilității emitentului sau o declarație negativă adecvată. | | |
| **7)** | **Modificări semnificative ale situației financiare ale emitentului**  În raport cu ultimele situații financiare publicate de către emitent, acesta va include o declarație care să confirme faptul că de la data ultimei sale situații financiare publicate nu a intervenit un eveniment semnificativ care să determine modificarea situației sale financiare actuale sau viitoare. Orice modificare semnificativă trebuie menționată în documentul de înregistrare. | | |
| **14. INFORMAȚII SUPLIMENTARE** | | | |
| **1)** | | **Capitalul social**  Valoarea capitalului social, precum și numărul și categoriile de acțiuni care îl reprezintă, cu menționarea principalelor caracteristici ale acestora. | |
| **2)** | | **Actul constitutiv și statutul**  Numarul de inregistrare al emitentuluiu și o descriere a obiectului de activitate al emitentului și locul în care este prevăzut de actul constitutiv și statut. | |
| **15. CONTRACTE IMPORTANTE** | | | |
|  | | Rezumatul oricărui contract important (altul decât cele încheiate în cursul obișnuit al activității) care ar putea atribui oricărui membru al grupului un drept sau o obligație cu consecințe semnificative asupra capacității emitentului de a-și îndeplini obligațiile care îi revin în legătură cu valorile mobiliare emise față de deținătorii acestora. | |
| **16. INFORMAȚII FURNIZATE DE TERȚI, DECLARAȚII ALE EXPERȚILOR ȘI DECLARAȚII DE INTERESE** | | | |
| **1)** | | În cazul în care documentul de înregistrare conține o declarație sau un raport atribuite unei persoane care acționează în calitate de expert, se indică numele, adresa de la locul de muncă și calificările persoanei în cauză și, după caz, orice interese semnificative ale persoanei respective cu privire la emitent. Dacă raportul sau declarația au fost întocmite la cererea emitentului, se anexează o declarație prin care se confirmă faptul că documentele în cauză au fost incluse, în forma și în contextul în care au fost incluse, cu consimțământul persoanei care a autorizat conținutul acelei părți din documentul de înregistrare. | |
| **2)** | | În cazul în care informațiile provin de la o terță parte, se furnizează o confirmare a faptului că informațiile în cauză au fost reproduse cu acuratețe și că, după cunoștințele emitentului și în măsura în care acesta poate să confirme având în vedere datele publicate de terța parte în cauză, nu au fost omise fapte care ar face ca informațiile reproduse să fie incorecte sau să inducă în eroare. Se menționează, de asemenea, sursa (sursele) informațiilor în cauză. | |
| **17. DOCUMENTE PUSE LA DISPOZIȚIA PUBLICULUI** | | | |
|  | | O declarație prin care se confirmă faptul că, în perioada de valabilitate a documentului de înregistrare, pot fi consultate, după caz, următoarele documente (sau copiile autentificate de către emitent ale acestora):  a) actul constitutiv și statutul emitentului;  b) toate rapoartele și alte documente, informațiile financiare, evaluările și declarațiile întocmite de experți la cererea emitentului, din care anumite părți sunt incluse sau menționate în documentul de înregistrare;  c) informațiile financiare ale emitentului sau, în cazul unui grup, informațiile financiare ale emitentului și filialelor sale, pentru fiecare dintre cele 2 perioade de gestiune anterioare publicării documentului de înregistrare.  Se indică locul în care pot fi consultate, fie pe suport fizic, fie în format electronic, documentele susmenționate. | |